ТӨСӨЛ

 АЙМАГ, СУМ, НИЙСЛЭЛ, ДҮҮРГИЙН ИРГЭДИЙН

ТӨЛӨӨЛӨГЧДИЙН ХУРЛЫН ТОГТООЛ

 ...оны ... сарын ... өдөр Дугаар ..... .......

Иргэдийн Төлөөлөгчдийн Хурлын Төлөөлөгчийн

ёс зүйн дүрэм батлах тухай

Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн 48 дугаар зүйлийн 48.1 дэх хэсэг, 38 дугаар зүйлийн 38.5 дахь хэсгийг тус тус үндэслэн аймаг, сум, нийслэл, дүүргийн иргэдийн Төлөөлөгчдийн Хурлын ... хуралдаанаас ТОГТООХ нь:

1.“ Иргэдийн Төлөөлөгчдийн Хурлын Төлөөлөгчийн ёс зүйн дүрэм”-ийг хавсралтаар баталсугай.

2.“Иргэдийн Төлөөлөгчдийн Хурлын Төлөөлөгчийн ёс зүйн дүрэм”-ийг мөрдөж ажиллахыг аймаг, сум, нийслэл, дүүргийн иргэдийн Төлөөлөгчдийн Хурлын Төлөөлөгчдөд, дүрмийн хэрэгжилтэд хяналт тавьж ажиллахыг Хурлын Ёс зүйн хороонд тус тус даалгасугай.

 ГАРЫН ҮСЭГ

 Аймаг, сум, нийслэл, дүүргийн иргэдийн

Төлөөлөгчдийн Хурлын 202... оны .... сарын

...... өдрийн ..... хуралдааны .... дугаар

тогтоолын хавсралт

**ИРГЭДИЙН ТӨЛӨӨЛӨГЧДИЙН ХУРЛЫН ТӨЛӨӨЛӨГЧИЙН**

**ЁС ЗҮЙН ДҮРЭМ**

**НЭГ. НИЙТЛЭГ ҮНДЭСЛЭЛ**

1.1.Нутгийн удирдлагын гол байгууллага болох иргэдийн Төлөөлөгчдийн Хурлын байгууллагын төлөөлөгчийн нийгмийн харилцаанд баримтлах ёс зүйн хэм хэмжээг зохицуулж, ёс зүйн зөрчил гаргахаас сэргийлэх, гаргасан зөрчлийг шийдвэрлэхэд энэхүү дүрмийн зорилго оршино.

1.2.Иргэдийн Төлөөлөгчдийн Хурлын төлөөлөгч нь улс төр, өөрийн болон өөрт хамаарал бүхий этгээдийн эрх, ашиг сонирхлыг илэрхийлэхгүй бөгөөд тухайн нутаг дэвсгэрийн иргэдийн эрх, хууль ёсны ашиг сонирхлыг эрхэмлэн баримтлагч мөн тул энэхүү ёс зүйн дүрэм нь төлөөлөгчөөс бүрэн эрхээ хэрэгжүүлэхдээ хүлээсэн үүргийн ёс зүйн хэм хэмжээг сахин мөрдөхөд туслахад оршино.

1.3.Орон нутгийн хөгжлийн бодлого, төлөвлөлт, Засаг захиргаа нутаг дэвсгэрийн нэгжийн удирдлагын үйл ажиллагаа, зөрчлийн болон авлигын эсрэг үйл ажиллагааг зохицуулсан хууль тогтоомжийг үр дүнтэй хэрэгжүүлэх нөхцөлийг хангах, төлөөлөгч үйл ажиллагаагаа нийтийн эрх ашигт нийцүүлэн үр дүнтэй ажиллах, манлайллаа сайжруулах нь “Иргэдийн Төлөөлөгчдийн Хурлын төлөөлөгчийн дүрэм”-ийн ёс зүйн үндэслэл мөн.

1.4 Иргэдийн Төлөөлөгчдийн Хурлын төлөөлөгч бүр энэхүү дүрмийн заалтыг хэрэгжүүлэх үүрэг хүлээх бөгөөд биелэлтэд нь хурлын Ёс зүйн хороо дүрэмд заасан үйл ажиллагаа явуулж ёс зүйн зөрчлийг хянан зохицуулна.

1.5 Иргэдийн Төлөөлөгчдийн Хурлын төлөөлөгчийн ёс суртахууны харилцааны төлөв байдал нь төлөөлөгчийн манлайллын нэг шалгуур үзүүлэлт мөн.

**Хоёр. Төлөөлөгчийн ёс зүйн хэм хэмжээ**

***2.1 Төлөөлөгчийн бүрэн эрхийн үйл ажиллагааны ёс зүйн хэм хэмжээ***

2.1.1 Төрийн болон бусад байгууллагаас мэдээлэл, туслалцаа дэмжлэг авах, хамтарч ажиллах, төлөөлөгчийн бүрэн эрхийн хүрээний аливаа асуудлаарх үг, үйл ажил, зан харилцаандаа хууль ёсыг дээдлэх

2.1.2 Үйл ажиллагаандаа нийгмийн тэгш эрх, шударга ёсны зарчмыг баримтлах, төр, олон нийт, иргэдийн холбоог бэхжүүлэх бусдын нэр төр, алдар хүнд, ашиг сонирхолд хүндэтгэлтэй хандах, хувийн ашиг зөрчлөөс ангид байх зарчмыг сахих

2.1.3 Төрт ёс, түүх, соёлоо нандигнан өвлөн хөгжүүлэх, орон нутгийнхаа хөгжлийн чиглэл хандлагыг үйл ажиллагааныхаа үндэс болгож ажиллах

2.1.4 Нутгийн удирдлагын болон бусад байгууллага, нийгмийн орчинд холбогдох хууль тогтоомж, журмыг баримтлан биеэ зөв авч явах, бусдад үлгэрлэх

2.1.5 Олон нийтийн цахим хэрэгсэл, сүлжээ ашиглахдаа нийтийн эрх ашигт сөргөөр нөлөөлөх, бусдыг гутаасан агуулгатай санал сэтгэгдэл, зураг дүрс, бичлэг бусад хэлбэрийн мэдээ, мэдээлэл байршуулахгүй байх , өөрийх нь өмнөөс ийм мэдээ байршуулахаас сэргийлэх

2.1.6 Төлөөлөгчийн бүрэн эрхээ шашны болон шашингүйн үйл ажиллагаа, ухуулга сурталчилгаанд ашиглахгүй байх

2.1.7 Албан бус зорилгоор төрийн болон орон нутгийн өмчийн эд хөрөнгө, техник хэрэгсэл, санхүүгийн эх үүсвэр, мэдээллийг ашиглахгүй байх

2.1.8 Байгаль орчинд халтай үйлдэл хийхгүй байх, ийм үйлдлийг дэмжсэн санал санаачилга гаргахгүй байх

***2.2 Ашиг сонирхолын зөрчилтэй холбоотой ёс зүйн хэм хэмжээ***

2.2.1 Нутаг дэвсгэрийн эдийн засаг, нийгмийн асуудлыг төлөөлөгчийн эрх үүрэгтэй зөрчилдөх нөхцөл байдал бий болгохгүй байх

2.2.2 Зохих зөвшөөрөлгүйгээр Монгол улсын засаг захиргаа нутаг дэвсгэрийн нэгжтэй холбоотой асуудлаар гадаадын байгууллага албан тушаалтанд амлалт өгөх, хувийн үзэл бодлоо илэрхийлэхгүй байх

2.1.3 Өөрийн болон гэр бүлийн гишүүний хувьд ашиг сонирхолын зөрчилтэй аливаа санал хураалтад оролцохгүй байх, төлөөлөгчийн статус, нэр хүндээ гэр бүлийнхээ болон хувийн, санхүүгийн, нийгмийн байдлыг дээшлүүлэхэд ашиглахыг хориглох

2.2.4 Төлөөлөгчийн үүрэг хариуцлагатай харшилсан санхүү, худалдааны болон ижил төстэй ямар ч хэлбэрийн гэрээ, хэлэлцээр, төсөлд оролцохгүй байх

2.2.5 Хүнийг ялгаварлах, эсвэл дэмжих, эсвэл ийм үйл ажиллагаа явуулдаг байгууллагын гишүүн байх, Жендэрийн тэгш байдлыг гадуурхах байдлыг хориглох

2.2.6 Өөрийн нэр хүнд, эрх мэдлийг ашиглаж үнэт цаас, эд хөрөнгө олж авах, давуу эрх эдлэх, бусдад давуу эрх олгох үйл ажиллагаа явуулах, оролдлого хийхгүй байх

2.2.7 Иргэн, аж ахуйн нэгж байгууллагатай хувийн харилцаа тогтоох, шууд болон шууд бус тусламж авах, хөнгөлөлттэй үйлчлүүлэх зэрэг хууль бус хангамж эдлэхгүй байх

2.2.8 Асуудал боловсруулж шийдвэрлэх болон хууль ёсны шийдвэр гаргахад нь бусдад нөлөөлөх, төлөөлөгчид захирагддаг, эсвэл үйл ажиллагаанд нь хяналт тавьдаг албан тушаалтанд нөлөөлөхийг хориглох

2.2.9 Хууль бус ашиг хонжоо, давуу тал олох зорилготой үйлдэл хийх, арилжааны зар сурталчилгаанд оролцохгүй байх

2.2.10 Хууль тогтоомжоор хориглосон, ашиг сонирхолын зөрчил үүсгэж болзошгүй ажил эрхлэх, цалин хөлс өгөх авахыг шаардахыг хориглох

2.2.11.Төлөөлөгчийн эрх, үүргээ хэрэгжүүлэх явцад олж мэдсэн төр, байгууллага, хувь хүний нууцад хамаарах мэдээллийг задруулах, хувьдаа ашиглахыг хориглох

***2.3 ХОМ, албан томилолттой холбоотой ёс зүйн хэм хэмжээ***

2.3.1 Хууль тогтоомжид заасан хугацаа, журмын дагуу хөрөнгө орлогын мэдүүлгээ үнэн зөв гаргах

2.3.2 Улс төрийн намд сонгуульт албан тушаал эрхлэх, сургалт эрдэм шинжилгээний ажил хавсран гүйцэтгэснээс олох орлогын хэмжээ нь төлөөлөгчийн үндсэн цалингийн 40 хувиас хэтрэхгүй байх

2.3.3 Яриа лекц хийх, илтгэл тавих, өгүүлэл, ном бичсэний урамшуулал авч болох бөгөөд орлогоо ХОМ-т заавал тусгах

2.3.4 Гадаад, дотоодод томилолт, аялалаар явахдаа эрх бүхий албан тушаалтнаар шийдвэр гаргуулж удирдамжийг баримтлах

***2.4 Шагнал, бэлэг дурсгалтай холбоотой ёс зүйн хэм хэмжээ***

2.4.1 Ерөнхийлөгчийн зөвшөөрөлгүйгээр гадаад орны төрийн дээд одон медаль, бусад шагнал авахгүй байх

2.4.2 Төлөөлөгчийн бүрэн эрхийн хүрээнд иргэн байгууллагаас мөнгөн шагнал, шан харамж, зээл авах, хөнгөлөлтэйгээр үйлчлүүлэх, хууль бус бэлэг авахгүй байх, хангамж эдлэхгүй байх

2.4.3 Хянан шалгаж буй байгууллага, албан тушаалтнаас хуульд заасан журмаас гадуур бэлэн мөнгө, мөнгөөр үнэлэгдэх үнэт зүйлс авахгүй байх

2.4.4 Төлөөлөгчийн бүрэн эрхийн хүрээнд олгосон ажлын байр, санхүүгийн эх үүсвэр, холбоо мэдээлэл, тээврийн хэрэгсэл, бусад эд зүйлийг сонгуулийн сурталчилгаанд ашиглахыг хориглох

**Гурав. Ёс зүйн зөрчлийг хянан шийдвэрлэх үйл ажиллагаа**

3.1 Иргэдийн Төлөөлөгчдийн Хурлын Ёс зүйн хороо нь төлөөлөгчийн ёс зүйн хэм хэмжээний зөрчлийг дор дурдсан нөхцөлд хянан хэлэлцэнэ. Үүнд:

3.1.1 Төлөөлөгч дангаараа эсвэл хамтарч өргөдөл, санал гомдол гаргасан

3.1.2 Иргэн, хуулийн этгээдээс өргөдөл, санал, гомдол ирүүлсэн

3.1.3 Ёс зүйн хорооны гишүүдийн олонхи нь санал гаргасан

3.2 Ёс зүйн хороо нь төлөөлөгчийн ёс зүйн дүрмийг үндэс болгож ёс зүйн асуудлыг хэлэлцэнэ

3.3 Ёс зүйн зөрчилд холбогдсон төлөөлөгч өөртэй нь холбогдох өргөдөл, санал, гомдолтой бүрэн танилцах, тухайн асуудлаар тайлбар баримт гаргаж өгөх, хуралдаанд биеэр оролцох эрхтэй.

3.4 Өргөдөл, санал, гомдол ирүүлсэн иргэн, хуулийн этгээдийн төлөөллийг ёс зүйн хорооны хуралдаанд оролцуулах асуудлыг хорооны гишүүдийн олонхийн санал, иргэн болон төлөөлөгчийн хүсэлтийг үндэслэн шийдвэрлэнэ.

3.5 Ёс зүйн хороо нь дараах шаардлагыг хангасан өргөдөл, санал гомдлыг хүлээж авна. Үүнд:

3.5.1 Өргөдөл санал гомдол ирүллсэн иргэн, хуулийн этгээдийн нэр , албан ёсны болон шуудангийн хаяг, холбогдох утас, факсын дугаар, цахим шуудангийн хаяг, гарын үсэг, огноо

3.5.2 Ёс зүйн зөрчилд холбогдсон төлөөлөгчийн эцэг / эх/ -ийн нэр, өөрийн нэр, ёс зүйн дүрмийг зөрчсөн гэх тайлбар, үндэслэл, баримт

3.6 Ёс зүйн хороо өргөдөл санал гомдлыг хүлээн авсанаас хойш ажлын 5 өдрийн дотор төлөөлөгчид танилцуулах ба төлөөлөгч ажлын 10 өдрийн дотор өөрийн тайлбар, баримтыг ёс зүйн хороонд ирүүлнэ.

3.7 Ёс зүйн хороо өргөдөл гомдлыг төлөөлөгчид танилцуулсанаас хойш ажлын 30 өдрийн дотор гаргасан шийдвэрээ өргөдөл гомдол гаргасан этгээдэд хүргүүлнэ. Шаардлагатай тохиолдолд хуулийн дагуу хугацааг сунгаж болно.

3.8 Өргөдөл гомдлыг хуулийн байгууллага, эрх бүхий албан тушаалтан шалгаж буй бол энэ тухай өргөдөл гаргагчид мэдээлнэ.

**Дөрөв. Ёс зүйн хариуцлага ногдуулах**

4.1 Ёс зүйн хороо нь санал дүгнэлт боловсруулж 30 хоногийн дотор Иргэдийн Төлөөлөгчдийн Хурлын хуралдаанаар хэлэлцүүлнэ.

4.2 Иргэдийн Төлөөлөгчдийн Хурлын хуралдаан нь Ёс зүйн хорооны санал дүгнэлтийг хуралдааны дэг болон төлөөлөгчийн ёс зүйн дүрмийн шаардлагын дагуу хэлэлцэж дор дурдсан хувилбараас хамгийн тохиромтойг нь хуралд оролцсон төлөөлөгчийн олонхийн саналаар шийдвэрлэж тогтоол гаргана. Үүнд:

4.2.1 Уучлал гуйхыг үүрэг болгох

4.2.2 Сануулах

4.2.3 Өөрийнх нь саналаар чөлөөлөх буюу төлөөлөгчөөс огцруулах

4.2.4 Хуулийн дагуу холбогдох байгууллагад шилжүүлж хариуцлага тооцох

4.3 Ёс зүйн хариуцлага ногдуулахдаа нийгмийн шударга ёсны зарчим, ёс зүйн зөрчлийн нийгэмд үзүүлэх хор нөлөө, ИТХ-ын байгууллагын бодлого, үйл ажиллагаа, төлөөлөгчийн нэр хүнд, манлайлал, хариуцлагад харшлах байдал зэргийг харгалзана.

4.4 Ёс зүйн хариуцлага хүлээлгэсэн тухайн шатны ИТХ-ын хуралдааны шийдвэрийг нийтэд мэдээлнэ.

 -- 000 --